b'\n_START_ARTICLE_\nNors S\xc3\xb8\n_START_SECTION_\nS\xc3\xa6rlig flora og fauna\n_START_PARAGRAPH_\nNors s\xc3\xb8 har en helt s\xc3\xa6rlig og us\xc3\xa6dvanligt rig og varieret flora. Dels er det en lobelie- og kransn\xc3\xa5lalge-s\xc3\xb8, men den er ogs\xc3\xa5 hjemsted for Danmarks eneste bestand af den meget sj\xc3\xa6ldne vandplante Liden Najade (Najas Flexilis), som de sidste halvtreds \xc3\xa5r kun er konstateret her og indtil for f\xc3\xa5 \xc3\xa5r siden i den n\xc3\xa6rliggende Vandet S\xc3\xb8. Danmark er forpligtet til at beskytte arten, hvor den findes. Nors S\xc3\xb8 rummer desuden ansvarsarter og r\xc3\xb8dlistede arter, som f.eks. sortgr\xc3\xb8n og gulgr\xc3\xb8n brasenf\xc3\xb8de._NEWLINE_Tilstanden i Nors S\xc3\xb8 er under forandring pga. for kraftig tilf\xc3\xb8relse af n\xc3\xa6ringsstoffer, fra landbrug og is\xc3\xa6r fugleekskrementer. N\xc3\xa6ringsstofferne giver \xc3\xb8get algev\xc3\xa6kst og skygger for de s\xc3\xa5rbare planters fotosyntese og nye rodskud f\xc3\xa5r sv\xc3\xa6rt ved at tr\xc3\xa6nge frem. Badeaktiviteten forv\xc3\xa6rre situationen, idet sediment hvirvles op fra bunden og ligeledes skygger og skaber \xc3\xb8get algev\xc3\xa6kst i vands\xc3\xb8jlen. Prognosen for Nors S\xc3\xb8 er \xe2\x80\x93 sammen med flere klare s\xc3\xb8er i omr\xc3\xa5det \xe2\x80\x93 pt. vurderet ugunstig if\xc3\xb8lge Naturstyrelsen (2011)._NEWLINE_Nors S\xc3\xb8 har en fin fiskebestand, domineret af gedde, aborre, skalle og \xc3\xa5l samt mindre bestande af helt, hork og hundestejle. Sm\xc3\xa5dyrsfaunaen i s\xc3\xb8en blev grundigt unders\xc3\xb8gt i 1992, og her fandt man 153 forskellige arter \xe2\x80\x93 det st\xc3\xb8rste antal, som er rapporteret fra nogen s\xc3\xb8 i Jylland.'